ઉદ્ઘાટન સમારંભ દરમ્યાન થાણે MCHIના પ્રેસિડન્ટ સચિન પુરાણિકે કહ્યું હતું કે ‘૨૦૦૯ની યાદ અપાવે એવા મુશ્કેલીભર્યા દિવસો અત્યારે ચાલી રહ્યા છે, પરંતુ મને એવી આશા છે કે માર્કેટ ફરી પાછું બેઠું થશે. રિયલ્ટી માર્કેટને ઘણી સમસ્યાઓ નડી રહી છે. ડેવલપરની મુશ્કેલીમાં વધારો થઈ રહ્યો છે. RTI ઍક્ટ હેઠળ અરજી કરીને અમને હેરાન કરવામાં આવે છે. અગાઉ બિલ્ડરો હેરાન કરતા હતા એ વાતને હું સ્વીકારુ છું, પરંતુ હવે પરિસ્થિતિ બદલાઈ છે. દરેક વ્યવસાયમાં ખરાબ માણસો હોય છે. નવાઈની વાત તો એ છે કે માગમાં વધારો થઈ રહ્યો છે, પરંતુ પ્રોજેક્ટ મંજૂર કરવાના દરમાં ઘટાડો નોંધાયો છે. અમે સરકારને વિનંતી કરીએ છીએ કે કન્ઝ્યુમર-ફ્રેન્ડ્લી હોય એવા નિયમો બનાવે તથા બૅન્કો પણ વ્યાજના દરોમાં ઘટાડો કરે.’